मेगनजों दा दा नुनानै गोबां लाजिखांनाय मोनदोंमोन आं समबारु माहाजोननि फिसाज्ला‌ अनारु आरो बिहामजो कानसननि गियान आरो आखल आखुखौ। जोनोमगिरि बिमानि फारसे साना हवा बिसिजों फुतुला बादि बोनानै लाबो जाबाय। जिउ’आव नुफेराखैमोन आं बेफोरबायदि अयथासारिखौ दिनै नुनानै सोमो नांदों आरो गोसोआव लाजिखांनाय फैदों। समबारुआ जेब्लायबो बिसिनि सिंङाव थानानै बाथ्रा बुंग्रा आरो खोथा-बाथ्राजों लोगोसे बिसिनि बिथोननि अनगा खामानि मावनो हायैखौ नुनानै। दा दा गावनि सिगांङाव बिमा बुरैखौ नारख्रांना गालांनाय आरो बिमानि लोरबां देहानि थासारिखौ। समबारु माहाजोननि हसिख्रावनायखौ खोनानानै आथुर-आथुर हां सरथे-सरथे खारलांना नायहैदोंमोन आं। अब्ला समाबारुआ बिसिनि खर’खौ गावनि फेनदायाव होनानै मोखांआव बिलिर-बिलिर गाबाइ थादोंमोन।